CELEX: 32021D1137
Language: fi
Date: 2021-06-30 00:00:00
Title: Komission täytäntöönpanopäätös (EU) 2021/1137, annettu 30 päivänä kesäkuuta 2021, ehdotetun eurooppalaisen kansalaisaloitteen ”Eurooppalainen ekotasoluokka (European EcoScore)” rekisteröinnistä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2021) 4951) (Ainoastaan englanninkielinen teksti on todistusvoimainen)

12.7.2021   
               
               
                  FI
               
               
                  Euroopan unionin virallinen lehti
               
               
                  L 246/4
               
            
         KOMISSION TÄYTÄNTÖÖNPANOPÄÄTÖS (EU) 2021/1137,
         annettu 30 päivänä kesäkuuta 2021,
         ehdotetun eurooppalaisen kansalaisaloitteen ”Eurooppalainen ekotasoluokka (European EcoScore)” rekisteröinnistä Euroopan parlamentin ja neuvoston asetuksen (EU) 2019/788 mukaisesti
         
            
               (tiedoksiannettu numerolla C(2021) 4951)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 13 päivänä toukokuuta 2021 pyyntö ehdotetun eurooppalaisen kansalaisaloitteen ”Eurooppalainen ekotasoluokka (European EcoScore)” rekisteröinnistä.
                  
               
                     (2)
                  
                  
                     Aloitteen tavoitteet on esitetty seuraavasti: ”Olemme eri puolilta Eurooppaa tulevien nuorten johtama kansalaisliike, joka haluaa toteuttaa konkreettisia toimia ympäristön hyväksi! Euroopan vihreän kehityksen ohjelma ja Pariisin sopimuksen tavoitteet huomioon ottaen kehotamme Euroopan komissiota ottamaan käyttöön luotettavan ”eurooppalaisen ekotasoluokan”. Ekotasoluokkamerkistä eurooppalaiset kuluttajat saavat läpinäkyvää tietoa Euroopan unionin markkinoilla valmistettavien tai myytävien tuotteiden ympäristövaikutuksista. Pakollinen ja selvästi näkyvä merkintä pakkauksessa antaisi yksinkertaista ja luotettava tietoa tuotteen ympäristövaikutuksista kirjainluokituksen mukaan (”A” = erittäin ympäristöystävällinen ja F = erittäin haitallinen ympäristölle).”
                  
               
                     (3)
                  
                  
                     Tämän aloitteen erityistavoitteet ovat seuraavat: ”[1] antaa eurooppalaisille kuluttajille mahdollisuus tehdä tietoon perustuvia valintoja, joissa otetaan huomioon tarjottavien tuotteiden ympäristövaikutukset ja jotka perustuvat selkeisiin ja luotettaviin merkintöihin; [2] kannustaa ammattilaisia vähentämään tuotteidensa ympäristövaikutuksia tuoden samalla esiin tuotteita, jotka ovat jo ympäristöystävällisiä; [3] ottaa käyttöön yhtenäinen merkki, joka perustuu standardoituun laskelmaan koko Euroopan alueella, ja välttää sekaannuksia, joita kuluttajat kohtaavat ympäristömerkkien moninkertaistuessa.”
                  
               
                     (4)
                  
                  
                     Pyynnön liitteessä on lisätietoja aloitteen sisällöstä, tavoitteista ja taustasta. Järjestäjät ovat tyytyväisiä siihen, että unioni on jo ryhtynyt ennakoiviin toimiin ilmastonmuutoksen torjumiseksi. Heidän mukaansa kuluttajat vaativat yhä enemmän selkeitä ja läpinäkyviä tietoja ostamistaan tuotteista. He viittaavat sellaisten muiden vastaavien aloitteiden ja merkintöjen menestykseen, jotka osoittavat elintarvikkeiden ravitsemuksellista laatua tai kertovat tuotteiden ympäristövaikutuksista. Koska kyse on pääasiassa yksityisistä aloitteista, järjestäjät toteavat, ettei lähestymistapoja ja täytäntöönpanoa ole yhdenmukaistettu kaikkialla unionissa. Ehdotetun eurooppalaisen ”ekotasoluokka”-merkin olisi järjestäjien mukaan oltava pakollinen ja yhdenmukainen merkintä, joka perustuu samanlaiseen laskentamenetelmään koko unionissa. Käytettävien laskentamenetelmien määrittämisen olisi perustuttava tieteelliseen näyttöön, ja merkinnän olisi oltava helposti kuluttajien saatavilla (esimerkiksi skannattava viivakoodi tuotteessa).
                  
               
                     (5)
                  
                  
                     Järjestäjät kehottavat komissiota ehdottamaan lainsäädäntöä, jolla unionissa valmistettaviin tai myytäviin tuotteisiin olisi edellytettävä lisättävän yhtenäinen merkintä, joka antaa unionin kansalaisille läpinäkyvää tietoa kyseisten tuotteiden ympäristövaikutuksista.
                  
               
                     (6)
                  
                  
                     Ehdotus voisi perustua perussopimuksen 114 tai 192 artiklaan. Perussopimuksen 114 artiklassa annetaan komissiolle valta hyväksyä sisämarkkinoiden toteuttamista ja toimintaa koskevia toimenpiteitä jäsenvaltioiden lakien, asetusten ja hallinnollisten määräysten lähentämiseksi. Perussopimuksen 192 artikla on oikeusperusta, jonka nojalla komissio voi ehdottaa toimenpiteitä, joilla pyritään saavuttamaan perussopimuksen 191 artiklassa vahvistetut unionin ympäristöpolitiikan tavoitteet, joita ovat erityisesti ympäristön laadun säilyttäminen, suojelu ja parantaminen, ihmisten terveyden suojelu, luonnonvarojen harkittu ja järkevä käyttö sekä sellaisten toimenpiteiden edistäminen kansainvälisellä tasolla, joilla puututaan alueellisiin tai maailmanlaajuisiin ympäristöongelmiin, sekä erityisesti ilmastonmuutoksen torjuminen.
                  
               
                     (7)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (8)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen noudattaminen.
                  
               
                     (9)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt mainitun asetuksen 5 artiklan 3 kohdan ensimmäisen alakohdan mukaisesti.
                  
               
                     (10)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (11)
                  
                  
                     Aloite ”Eurooppalainen ekotasoluokka (European EcoScore)” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Eurooppalainen ekotasoluokka (European EcoScore)”.
         
         
            2 artikla
            Tämä päätös on osoitettu eurooppalaisen kansalaisaloitteen ”Eurooppalainen ekotasoluokka (European EcoScore)” järjestäjäryhmälle, jota edustavat ja jonka yhteyshenkilöinä toimivat Antoine THILL ja Elsa KRAEMER.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.